Predkladacia správa

	Podnetom na vypracovanie uvedeného stanoviska je uznesenie vlády  SR č. 753 z 5. septembra 2007 bod B. 1, v ktorom vláda SR uložila ministrovi financií predložiť vláde SR a ostatným dotknutým orgánom stanovisko rezortu k otázke vplyvov realizácie projektov MDPT SR podľa uvedeného uznesenia na výšku štátneho dlhu SR a k otázke ostatných vplyvov na rozpočtovú politiku štátu.

	Materiál obsahuje dve časti a vychádza z metodiky pre oblasť vládneho schodku a dlhu platnej v Európskej únii (ESA 95). V prvej časti je uvedená metodika posudzovania úpravy súkromno – verejných partnerstiev, tak ako o nej rozhodol Eurostat – Štatistický úrad Európskych spoločenstiev. V druhej časti je uvedené stanovisko Ministerstva financií SR k uvedenej problematike. V druhej časti nie sú sprístupnené niektoré číselné údaje z nasledujúcich dôvodov.

Podľa § 11 ods. 1 písm. b) zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov, povinná osoba obmedzí sprístupnenie informácie alebo informáciu nesprístupní, ak ju zverejňuje na základe osobitného zákona; ak je podľa takého zákona zverejňovaná vo vopred stanovenej dobe, iba do tejto doby. 

	V danom prípade je povinnou osobou Ministerstvo dopravy, pôšt a telekomunikácií SR ako budúci verejný obstarávateľ.

	Materiál predkladaný Ministerstvom financií SR okrem iného obsahuje informáciu o predpokladanej celkovej hodnote zákazky a informácie, na základe ktorých by bolo možné predpokladanú celkovú hodnotu zákazky pomerne presne odvodiť. Zverejnením týchto informácií by došlo k podstatnému oslabeniu vyjednávacej pozície štátu.  

	Podľa § 49 ods. 2 zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, verejný obstarávateľ je povinný poslať Úradu pre verejné obstarávanie  informáciu na uverejnenie vo Vestníku verejného obstarávania o plnení zmluvy, ktorú uzavrel použitím postupu zadávania nadlimitnej zákazky, a o uzavretí dodatku k takejto zmluve. Informáciu pošle najneskôr 14 dní po splnení zmluvy a po uzavretí dodatku. 

	Podľa vyhlášky Úradu pre verejné obstarávanie č. 35/2006 Z. z. o oznámeniach používaných vo verejnom obstarávaní, súčasťou oznámenia – informácie o plnení zmluvy (nadlimitné zákazky) je tiež informácia o pôvodnej zmluvnej cene, resp. skutočne zaplatenej cene za predmet zmluvy.

	Z uvedeného vyplýva, že vzhľadom na obmedzenie, ktoré sa vzťahuje na Ministerstvo dopravy, pôšt a telekomunikácií, ani Úrad vlády SR ani Ministerstvo financií SR  nemá právo sprístupniť informácie, na ktoré sa vzťahuje obmedzenie pre Ministerstvo dopravy pôšt a telekomunikácií. 

	Z toho dôvodu nie sú verejnosti sprístupnené údaje o predpokladanej celkovej hodnote zákazky a údaje, z ktorých túto hodnotu možno odvodiť.